Diari Oficial de la Generalitat Valenciana


Sumari del DOGV 4922, del 12-01-2005 (2005/72)

ORDE de 4 de gener de 2005, de la Conselleria d'Infraestructures i Transport, sobre concessió d'ajudes en matèria d'electrificació rural per a l'exercici 2005.
---------------------------------------------------------------------------------------------------------------------------------------------------------------

### Dades del document

Número de DOGV
:   4922

Data del DOGV
:   12-01-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/72


Data del document
:   04-01-2005

Organisme emissor
:   Conselleria d'Infraestructures i Transport

Tipus de document
:   Ordre

Descriptors 

:   * cooperativa
    * suport econòmic
    * subministrament d'energia elèctrica
    * regió rural
    * indústria elèctrica
    * empresa
    * administració local
    * ajuda pública

ORDE de 4 de gener de 2005, de la Conselleria d'Infraestructures i Transport, sobre concessió d'ajudes en matèria d'electrificació rural per a l'exercici 2005. [2005/72]
  
Amb la implantació del Pla Valencià d'Electrificació Rural, la Conselleria d'Infraestructures i Transport es proposa l'extensió de les xarxes de subministrament elèctric i la millora de les instal·lacions de distribució d'energia elèctrica en el medi rural.
  
La situació actual d'algunes comarques i zones d'interior de la Comunitat Valenciana, a la qual han contribuït decisivament determinats dèficits, entre estos els energètics, incidix en el nivell i en la qualitat de vida dels seus habitants i genera situacions de desavantatge econòmic comparatiu per a les activitats productives d'estes comarques, que frena tant la seua capacitat de desenrotllament endogen com la localització d'indústries i empreses. Per tot això es fa aconsellable la intervenció pública en forma d'ajudes de l'administració autonòmica destinades a la millora de les infraestructures energètiques. Estes ajudes es dirigiran al cofinançament de projectes d'electrificació rural que contribuïsquen a la millora de la qualitat de vida dels habitants del medi rural i al desenrotllament d'activitats productives, tant del sector primari i agroalimentari, com el de la indústria, el turisme, l'artesania i els servicis.
  
En definitiva, el Pla Valencià d'Electrificació Rural té per objecte atendre les necessitats de subministrament energètic dels nuclis de població aïllats i les explotacions que encara queden per electrificar, i connectar-les a les xarxes de subministrament existents i destinar per a això una part significativa dels recursos disponibles a aquelles instal·lacions que subministren energia elèctrica als habitants del medi rural. L'instrument principal per a l'aplicació del dit pla seran les ajudes objecte de regulació per part d'esta orde.
  
D'una altra banda, s'ha de destacar que la Unió Europea, sensible a estos dèficits d'infraestructures, té com a objectiu prioritari a través dels fons estructurals promoure el desenrotllament i major ajust d'aquelles regions menys desenrotllades.
  
Per tot això que s'ha exposat, per mitjà del cofinançament del Fons Europeu de Desenrotllament Regional i en el marc del Programa Operatiu Integrat de la Comunitat Valenciana, i en virtut de les facultats que em conferix l'article 35 de la Llei 5/1983, del Govern Valencià, i l'article 47 del Text Refós de la Llei d'Hisenda Pública Valenciana,
  
ORDENE
  
CAPÍTOL I
  
Règim d'ajudes
  
Article 1. Objecte i àmbit
  
1. L'objecte de la present orde és establir el règim de concessió d'ajudes en matèria d'electrificació rural, per a les accions que s'indicaran, desenrotllades a la Comunitat Valenciana, d'acord amb les consignacions pressupostàries que a l'efecte establisca la Llei de Pressupostos de la Generalitat Valenciana per a l'exercici 2004.
  
2. El règim d'ajudes s'aplicarà tal com es determina en els articles següents.
  
Article 2. Línia pressupostària
  
1. La concessió de les ajudes previstes en esta orde estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'exercici 2005.
  
2. En compliment del que preveu l'article 47.11, del Text Refós de la Llei d'Hisenda Pública i condicionat a la posterior aprovació del Projecte de Llei de Pressupostos de la Generalitat Valenciana per al 2005 es consigna com a dotació màxima per a la present orde la quantitat d'1.641.710 euros, pertanyent a la línia pressupostària T1764, Pla Valencià d'Electrificació Rural (PLAVER).
  
Article 3. Accions a les quals es pot donar suport
  
1. Les ajudes podran anar destinades a projectes d'inversió dels tipus i de les característiques següents:
  
- Instal·lacions elèctriques convencionals: línies de distribució d'alta, mitjana i baixa tensió i centres de transformació, i s'exclouen les instal·lacions interiors, que tenen el seu inici en la caixa general de protecció (CGP) de l'abonat. Les obres corresponents a les dites instal·lacions hauran d'incidir directament en la millora de la qualitat de vida dels habitants del medi rural.
  
- S'inclou la substitució, la reforma, el soterrament i qualsevol altre mitjà tècnic de modernització de les línies i centres de transformació existents que contribuïsquen a la millora de la qualitat, regularitat i seguretat del subministrament.
  
- Es podrà donar suport a les instal·lacions d'enllumenat exterior destinades a il·luminar zones de domini públic, com carrers, places, parcs, jardins i passos elevats o subterranis per a vehicles o persones. En este tipus d'instal·lacions únicament es donrà suport la instal·lació de línies, tant aèries com subterrànies, i s'exclouen els receptors per a enllumenat tal com especifica el vigent Reglament de Baixa Tensió.
  
Els costos elegibles que entren en el càlcul de l'ajuda són els següents:
  
- Les inversions en immobilitzat: costos de mà d'obra, execució material, equips i instal·lacions.
  
- costos de projecte i direcció d'obra.
  
Els costos de mà d'obra, projecte i direcció d'obra només seran subvencionables si es tracta de contractacions externes.
  
No serà subvencionable l'IVA satisfet per l'adquisició de béns i servicis, i en general qualsevol impost pagat pel beneficiari.
  
2. Les ajudes que s'establixen en la present orde tindran la consideració de subvenció a fons perdut i finançaran parcialment projectes i instal·lacions de transport, transformació i distribució d'energia elèctrica en el medi rural.
  
3. Les subvencions concedides tindran les quanties màximes següents:
  
3.1. Fins al 35% del cost total de la inversió aprovada corresponent al projecte, quan es tracte de projectes promoguts per empreses, comunitats de regants, cooperatives i companyies elèctriques que es realitzen a la província de Castelló; fins al 37% del cost total de la inversió aprovada corresponent al projecte, quan es realitzen a la província de València, i fins al 40% del cost total de la inversió aprovada corresponent al projecte, quan es realitzen a la província d'Alacant
  
3.2. Fins al 40% del cost total de la inversió aprovada corresponent al projecte, quan es tracte d'instal·lacions promogudes per les corporacions locals la població de les quals no supere els 20.000 habitants.
  
Amb caràcter excepcional, estos projectes podran rebre una subvenció pública superior al 40% del cost de la inversió, sempre que ho permeten les disponibilitats pressupostàries, es consideren d'especial interés social o econòmic per beneficiar una determinada població o zona i després de l'informe previ de la Direcció General d'Energia. La resolució serà motivada.
  
4. Amb caràcter general i per a tots els beneficiaris d'estes subvencions, l'import màxim de subvenció que concedisca la Conselleria d'Infraestructures i Transport serà de 27.646,56 euros per projecte d'inversió. Este límit podrà ser superat pels projectes que es consideren d'especial interés social o econòmic que es referix el paràgraf 2n de l'anterior apartat 3.2. La resolució serà motivada.
  
5. A fi de garantir que les inversions subvencionades són viables, l'aportació del beneficiari destinada al seu finançament serà com a mínim del 25%. Així mateix, estes inversions s'hauran de mantindre durant un mínim de cinc anys.
  
Article 4. Beneficiaris de les ajudes
  
Podran ser beneficiaris de les ajudes les corporacions locals, empreses, comunitats de regants, cooperatives i companyies elèctriques que presenten projectes d'electrificació rural en municipis menors de 20.000 habitants. Excepcionalment es podrà donar suport a projectes, en poblacions majors de 20.000 habitants, que, pel seu caràcter singular i per la disseminació dels seus nuclis de població, milloren la qualitat de vida dels seus habitants.
  
CAPÍTOL II
  
Procediment
  
Article 5. Presentació de sol·licituds i termini
  
1. Les sol·licituds per a l'obtenció de les ajudes regulades en la present orde s'hauran de dirigir a la Direcció General d'Energia, c/ Colom núm. 1 - 4a planta, 46989 València, i es presentaran en imprés normalitzat en qualssevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú. En el cas que s'optara per presentar la sol·licitud en una oficina de Correus, s'haurà de fer en sobre obert perquè la instància siga datada i segellada per l'oficina de Correus abans de ser certificada.
  
2. Els sol·licitants hauran de presentar les documentació següent:
  
a) Sol·licitud en imprés normalitzat, obtinguda a través del servidor de la Generalitat Valenciana www.gva.es, en este cas es presentaran tres còpies, o ben omplida en l'imprés facilitat per la Conselleria d'Infraestructures i Transport.
  
b) Documentació acreditativa i identificadora del sol·licitant i, si és procedent, del representant legal.
  
c) Certificat expedit pel secretari de l'Ajuntament on es faça constar la població corresponent al padró municipal.
  
d) Dades de domiciliació bancària segons el model facilitat a l'efecte (fitxa de manteniment de tercers).
  
e) Programa d'electrificació rural segons el model normalitzat amb descripció dels elements següents:
  
- Obra, instal·lació i inversió proposada, objectius perseguits, actuacions i mitjans utilitzats.
  
- Pla i calendari d'actuació que garantisca l'execució de les obres en l'exercici per al qual es concedix la subvenció.
  
- Justificació de l'interés social o econòmic, si és procedent, del projecte.
  
- Especificació dels termes municipals o territori afectat.
  
- Nombre d'abonats o població i activitats econòmiques beneficiades amb la inversió, s'ha d'expressar si es tracta de subministrament nou o millora del servici.
  
- Tipus i característiques tècniques principals de la instal·lació.
  
- Pressupost estimat de la inversió amb indicació de les fonts de finançament (incloses les subvencions).
  
- Si és procedent, previsió d'estalvi i eficiència energètica que supose el projecte.
  
- Ubicació exacta del projecte, amb indicació de les coordenades (UTM o longitud i latitud) de la instal·lació.
  
- Indicació si l'obra objecte de la sol·licitud de subvenció esta inclosa en algun dels espais protegits de la Xarxa Natura 2000, amb especificació, si és procedent, de les possibles afeccions de l'obra o la instal·lació a l'entorn mediambiental. Per a obtindre informació sobre la Xarxa Natura 2000 es pot consultar la pàgina web de la Conselleria d'Economia i Hisenda, Direcció General d'Economia, Fons Europeus:
  
http://www.gva.es/c\_economia/web/hacienda/organos/dge/esp\_nat\_c.htm .
  
- Indicació si el projecte està subjecte a Declaració d'Impacte Ambiental d'acord a la legislació vigent.
  
f) (\*)Aquells sol·licitants que no siguen corporacions locals hauran de presentar:
  
- Documentació acreditativa de trobar-se el sol·licitant al corrent en les obligacions tributàries i davant de la Seguretat Social, que a continuació s'indica, la vigència de les quals s'haurà d'estendre fins a la data d'atorgament de la subvenció, en els termes establits en l'Orde de 30 de maig de 1996, de la Conselleria d'Economia i Hisenda:
  
- Alta, referida a l'exercici corrent, o últim rebut de l'Impost sobre Activitats Econòmiques, completat amb una declaració responsable de no haver-se donat de baixa en la matrícula del citat impost; o, si és procedent, declaració responsable de trobar-se exempt d'acord a la legislació vigent.
  
- Certificat positiu de l'Agència Estatal d'Administració Tributària que acredite que el sol·licitant complix les obligacions tributàries a què fa referència l'article 13. 1, b) a d) del Reial Decret 1.098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques. El dit certificat podrà ser substituït per la declaració responsable de l'interessat que complix les circumstàncies assenyalades, acompanyada d'autorització a la Conselleria d'Infraestructures i Transport, perquè l'Agència Estatal d'Administració Tributària li cedisca la informació.
  
- Certificat acreditatiu que el sol·licitant es troba al corrent en el compliment de les seues obligacions amb la Seguretat Social.
  
- Certificat acreditatiu que el sol·licitant no té deutes de naturalesa tributària amb la Generalitat Valenciana.
  
g) En el cas d'empreses no elèctriques, comunitats de regants i cooperatives, es requerirà, a més dels documents assenyalats en l'apartat anterior, la presentació dels documents següents:
  
- Certificat expedit per l'ajuntament del terme municipal on radicarà la instal·lació, que acredite la situació de legalitat de l'edificació o l'activitat objecte de l'obra subvencionada.
  
3. Les sol·licituds es presentaran amb anterioritat a l'execució del projecte, i no es podran seleccionar obres iniciades abans de la presentació de la dita sol·licitud. Els sol·licitants podran executar els projectes una vegada presentada la sol·licitud, sense necessitat d'esperar que la concessió de l'ajuda es produïsca i sense que això prejutge la decisió que finalment s'adopte.
  
4. Els sol·licitants que presenten més d'una sol·licitud hauran d'indicar l'orde de prioritat d'estes.
  
5. El termini de presentació de sol·licituds serà el comprés entre el 17 de gener i el 18 de febrer de 2005, estos dos inclusivament.
  
6. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'hi adjunte la documentació que d'acord amb esta orde resulte exigible, es requerirà l'interessat perquè, en el termini de 10 dies, esmene la falta o hi adjunte els documents preceptius, amb indicació que, si no ho fera així, se'l tindrà per desistit de la seua petició.
  
Article 6. Criteris d'avaluació de les sol·licituds
  
La valoració de l'interés de les instal·lacions i obres que s'han de realitzar, així com, si és procedent, de l'interés social, econòmic o energètic del projecte, es realitzarà aplicant, entre altres, els criteris següents, indicats sense orde preferent:
  
a) Instal·lacions que proporcionen subministrament elèctric a zones on no n'hi haja.
  
b) Distribució territorial equilibrada de les ajudes entre províncies, comarques i zones amb projectes presentats i amb dèficits d'infraestructures o de seguretat i qualitat del subministrament elèctric.
  
c) Actuacions que suposen millora en el medi ambient, la seguretat, l'estalvi i l'eficiència energètica.
  
d) Localització de les instal·lacions en zones de l'interior de la Comunitat Valenciana amb especials dèficits d'infraestructures de producció i distribució d'energia elèctrica.
  
e) Població beneficiària de les instal·lacions o dels projectes de millora del subministrament.
  
f) Reforç o ampliació d'instal·lacions existents que supose una millora en la qualitat del subministrament.
  
g) Situació econòmica de la població de la zona i potencial de desenrotllament de les seues activitats econòmiques.
  
h) Nuclis urbans, distància i accessos respecte a infraestructures de comunicacions i subministrament d'energia i nombre de persones beneficiades pel funcionament de la instal·lació.
  
i) Inversió necessària per abonat.
  
j) Grau i tipus d'ús, en el cas de projectes d'electrificació d'habitatges promoguts per les corporacions locals.
  
Article 7. Resolució de la concessió d'ajudes
  
1. La Direcció General d'Energia podrà demanar del sol·licitant l'aportació addicional d'altres documents o de dades aclaridores que estime necessaris per a resoldre sobre la sol·licitud presentada.
  
2. Rebudes les sol·licituds i la documentació addicional requerida, estes seran avaluades per una comissió de valoració per a cada una de les tres províncies, que elevarà un acta amb la proposta de sol·licituds seleccionades a la Direcció General d'Energia.
  
La comissió de valoració de cada província estarà composta per dos representants de la Diputació Provincial corresponent, nomenats pel president de la mateixa Diputació, a més del director general d'Energia i d'un altre membre pertanyent a la mateixa Direcció General.
  
3. Valorada la sol·licitud, la Direcció General d'Energia podrà demanar al sol·licitant la modificació o la millora voluntària dels termes d'aquella, cosa que este haurà de realitzar en un termini màxim de deu dies des del requeriment corresponent.
  
4. El conseller d'Infraestructures i Transport dictarà resolució de concessió d'ajuda, a proposta de la Direcció General d'Energia, que fixarà expressament la quantia de l'ajuda i l'import de la inversió subvencionada, els terminis d'execució i, si és procedent, les condicions tècniques, econòmiques i les obligacions addicionals que afecten el desenrotllament del projecte objecte de subvenció. Així mateix, podran establir-se terminis parcials perquè el beneficiari execute com a mínim un determinat percentatge del projecte i per a la justificació del compliment d'altres condicions.
  
5. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
6. El termini màxim per a resoldre les sol·licituds que es formulen per a la concessió de les ajudes que s'establixen en la present orde serà de tres mesos comptadors des de la data de la finalització del termini de presentació de sol·licituds. Transcorregut el termini sense que hi haja resolució, s'entendrà desestimada la sol·licitud de concessió d'ajuda, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
  
7. Les resolucions a què es referixen els paràgrafs anteriors posen fi la via administrativa i contra les quals es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de 2 mesos comptadors des del següent de la notificació de la resolució corresponent.
  
8. Una vegada aprovada la subvenció, el titular haurà de presentar en la Direcció General d'Energia, en el termini d'un mes des de la data de notificació de la resolució de concessió de l'ajuda, un projecte o una memòria tècnica de disseny, segons siga el tipus i la potència de l'obra o la instal·lació, subscrit pel tècnic competent. En el projecte haurà de constar com a promotor el beneficiari de la subvenció. El citat projecte se sotmetrà a informe dels tècnics designats a l'efecte per la Direcció General d'Energia, d'acord amb el que disposa l'article 46.3 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.
  
En aquells projectes presentats que incloga la instal·lació de noves línies destinades a formar part de la xarxa de distribució elèctrica d'una empresa distribuïdora d'electricitat, serà necessari que conste com a promotor d'esta el subjecte beneficiari de la subvenció i com a titular d'esta, l'empresa de distribució de la zona, a la qual se li sol·licitarà, igualment, l'accés a la xarxa de distribució d'acord amb el que estipula el capítol 33 del títol IV del Reial Decret 1955/2000, d'1 de desembre de 2000, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica.
  
9. L'execució de l'obra serà responsabilitat del sol·licitant, el qual haurà de tindre completament finalitzada la instal·lació i presentats els certificats corresponents davant de la Direcció General d'Energia, en els terminis assenyalats en la respectiva resolució de concessió de l'ajuda.
  
Article 8. Autorització d'instal·lacions
  
L'obtenció de les autoritzacions administratives necessàries per a la posada en servici de les instal·lacions elèctriques que siguen objecte de subvenció en virtut d'esta orde, serà a càrrec del beneficiari i responsabilitat del beneficiari i el seu procediment serà independent del relatiu a la concessió i liquidació de les ajudes corresponents.
  
Article 9. Resolució d'incidències
  
1. La Direcció General d'Energia resoldrà les incidències que es produïsquen amb posterioritat a la dita concessió, i en especial els supòsits de:
  
- Canvis de titularitat.
  
- Canvis d'ubicació.
  
- Pròrrogues per a la presentació i l'execució del projecte i per al compliment de les condicions particulars de la concessió i l'execució de l'obra, amb caràcter excepcional.
  
- Modificacions justificades pel beneficiari del projecte inicial, entre estes, canvis en la denominació del projecte o de les característiques tècniques d'este.
  
- Pròrrogues del termini per a l'aportació de documents acreditatius de l'execució del projecte o d'altres documents exigits als beneficiaris, a l'efecte de liquidació de l'ajuda.
  
2. El beneficiari haurà de comunicar, en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 10. Control de les accions
  
1. La Direcció General d'Energia, pels seus propis mitjans, a través de l'Agència Valenciana d'Energia o pels que considere oportuns, podrà, en tot moment, efectuar totes les actuacions de verificació, comprovació i inspecció del projecte o de la instal·lació objecte d'ajuda que considere necessàries, com també la gestió administrativa derivada de l'execució de la present orde.
  
2. El beneficiari està obligat a sotmetre's a les actuacions de control financer de la Intervenció General de la Generalitat Valenciana, o del Fons Europeu de Desenrotllament Regional respecte a les ajudes concedides.
  
Article 11. Liquidació de les ajudes
  
1. La liquidació de les ajudes es farà efectiva d'una sola vegada, després d'acreditar-se la finalització de l'obra en la seua totalitat, d'acord amb el projecte presentat i en els termes fixats en la resolució de concessió de l'ajuda. En el cas que l'obra no haja finalitzat, serà admissible la presentació de certificats parcials d'obra, en este cas l'ajuda es liquidarà proporcionalment a l'import de la inversió corresponent a les obres parcials finalitzades.
  
2. A l'efecte del que establix el punt anterior, els beneficiaris, en el termini d'un mes des de l'execució del projecte en la seua totalitat o en les fases previstes, i ?en tot cas- fins al 28 d'octubre de 2005, llevat que per circumstàncies concurrents es determine un termini distint en la resolució de concessió de l'ajuda, sempre dins de l'exercici 2005, hauran de presentar:
  
a) Quan es tracte de subvencionar inversions que requerisquen projecte visat pel col·legi oficial a què pertanga el tècnic, la justificació de la despesa consistirà en el certificat d'obra expedit pel dit tècnic competent i, en cas de no requerir el mencionat projecte, factures, certificats d'obra i, si és procedent, altres documents justificatius de la despesa efectuada expedits d'acord amb la normativa i els usos vigents.
  
Quan es tracte d'inversions realitzades per les corporacions locals, serà suficient a este efecte la presentació dels corresponents certificats de contracció de la despesa, expedits per l'interventor o el secretari de la corporació, en els quals conste l'acord de reconeixement de l'obligació per l'òrgan competent, acompanyats dels respectius certificats d'obra. A més, si les obres s'executen per l'administració, el referit certificat haurà de detallar la despesa de personal contractat a l'efecte, este haurà de realitzar-se a càrrec del capítol d'inversions, i la despesa de material, que haurà d'acompanyar-se d'una còpia compulsada dels contractes subscrits amb els treballadors, documents d'alta i baixa en la Seguretat Social, nòmines, tc1, tc2 i factures dels proveïdors.
  
b) Acreditació, si és procedent, del compliment de les obligacions i de les condicions que s'hagueren establit en el projecte presentat junt amb la sol·licitud o en la resolució.
  
c) Certificat de direcció i acabament d'obra subscrit pel tècnic competent i visat, si és procedent, pel col·legi oficial corresponent, en el qual conste com a titular, el beneficiari de la subvenció (excepte en el cas de certificats parcials d'obra).
  
Article 12. Minoració i resolució de les ajudes
  
1. L'alteració d'algunes de les característiques del projecte la subvenció del qual haja sigut aprovada, l'incompliment de condicions i terminis establits en la resolució, la no-execució parcial de la inversió, la insuficient justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques o privades, que en el seu conjunt excedisquen dels límits establits, podrà donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, de les condicions i de la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de la realització del projecte, donarà lloc a la incoació per part de l'òrgan competent per a la concessió de les ajudes del corresponent expedient que podrà finalitzar, si és procedent, amb la resolució de la subvenció concedida i l'obligació de reintegrar les ajudes percebudes i els interessos de demora des del moment de pagament d'esta. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
1. L'aplicació del present règim està supeditada a les normes sobre acumulació d'ajudes de distinta finalitat.
  
2. En el cas d'acumulació amb ajudes atorgades a l'empara de règims aprovats amb igual finalitat, es respectarà el límit màxim dels diferents règims aplicats.
  
Segona
  
1. En el supòsit d'ajudes cofinançades amb fons comunitaris s'aplicarà el procediment establit en la present orde, i s'adequaran a les especialitats i es compliran els requisits que, si és procedent, es determinen en relació amb estes.
  
2. La publicitat de les citades ajudes s'haurà de realitzar d'acord amb la normativa comunitària en la matèria.
  
Tercera
  
1. En el cas que els documents exigits que s'han d'adjuntar a la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant es podrà acollir al que establix l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o la dependència on van ser presentats o, si és procedent, emesos i quan no hagen transcorregut més de cinc anys des de la finalització del procediment a què corresponguen.
  
2. En els supòsits d'impossibilitat material d'obtindre el document, l'òrgan competent podrà requerir al sol·licitant la seua presentació o, si no n'hi ha, l'acreditació per altres mitjans dels requisits a què es referix el document.
  
DISPOSICIONS FINALS
  
Primera
  
Es faculta el director general d'Energia per a dictar les disposicions i adoptar les mesures que considere oportunes per al desplegament i l'aplicació del que disposa la present orde.
  
Segona
  
La present orde entrarà en vigor el dia de la publicació en el Diari Oficial de la Generalitat Valenciana.
  
València, 4 de gener de 2005
  
El conseller d'Infraestructures i Transport,
  
JOSÉ RAMÓN GARCÍA ANTÓN